মানুষের পেছনে লেগে তার দায়িত্ব ও কর্তব্য পালনের সহজ-সরল-সঠিক পথ থেকে বিভ্রান্ত ও বিচ্যুত করাই হলো শয়তানের কাজ। এ জন্য সে মরিয়া হয়ে কাজ করে। এটাই তার জীবনের প্রতিজ্ঞা ও অঙ্গীকার। যুগে যুগে আল্লাহ তায়ালা নবী-রাসুলদের (আ.) মাধ্যমে মানুষকে শয়তান সম্পর্কে সতর্ক করেছেন। এ বিষয়ে কোরানে কারিমে ইরশাদ হয়েছে, ‘হে আদম সন্তানেরা (সতর্ক হও), শয়তান যেন ধোঁকা প্রতারণার মাধ্যমে তোমাদের দায়িত্ব পালন থেকে বিচ্যুত করে ভুল পথে পরিচালিত করতে না পারে, যেভাবে সে (ধোঁকা প্রতারণার মাধ্যমে) তোমাদের (আদি) পিতা-মাতাকে জান্নাত থেকে বের করে দিয়েছিল। তাদের পরস্পরকে তাদের গোপনাঙ্গ দেখানোর জন্য সে তাদের বিবস্ত্র করে দিয়েছিল। সে এবং তার দলবল এমনভাবে (বা এমন স্থান থেকে) তোমাদের দেখতে পায় যেখান থেকে তোমরা তাদের দেখতে পাও না। আমি শয়তানগুলোকে সে সব লোকের অলি (অভিভাবক) বানিয়ে দিয়েছি, যারা ইমান আনে না, ইমানের পথে চলে না।’ -সূরা আল আরাফ: ২৭